በኢትዮጵያ 12 ተጨማሪ ሰዎች ከኮሮና አገገሙ፡፡
ባሕር ዳር፡ ሚያዝያ 18/2012 ዓ.ም (አብመድ) በኢትዮጵያ ባለፉት 24 ሰዓታት በተደረገ የ957 ሰዎች የኮሮና ቫይረስ ናሙና የላቦራቶሪ ምርመራ በአንድ ሰው ላይ ቫይረሱ መገኘቱ ተረጋግጧል፡፡ግለሰቡ ከፑንትላንድ ተመልሶ በለይቶ ማቆያ የነበረ የ30 ዓመት ኢትዮጵያዊ እንደሆነም ታውቋል፤ ነዋሪነቱ በጂጂጋ መሆኑም ተመላክቷል፡፡ በዚህም አጠቃላይ በኢትዮጵያ ቫይረሱ እንዳለባቸው የተረጋገጡ ሰዎችን ቁጥር 123 አድርሶታል፡፡ባለፉት 24 ሰዓታት ተጨማሪ 12 ሰዎች ከበሽታው ማገገማቸውም ተረጋግጧል፤ ሁሉም ያገገሙት ከአዲስ አበባ መሆኑም ታውቋል፡፡ አሁን የኮሮና ቫይረስ ኖሮባቸው በኢትዮጵያ የሕክምና ክትትል እያደረጉ ያሉት ሰዎች ብዛት 77 ነው፤ ያገገሙ ሰዎች ቁጥርም በጠቅላላ 41 መድረሱን የጤና ሚኒስቴር በማኅበራዊ ገጹ አስታውቋል፡፡